Pentti Kaskipuro näyttelynsä avajaisissa vuonna 1979.
**Pentti Ensio Kaskipuro** (vuoteen 1935 **Krut**; 10. lokakuuta 1930 Helsinki – 4. syyskuuta 2010 Kauniainen) oli suomalainen taidegraafikko. Hänen kuivaneula- ja akvatintatöidensä aiheet ovat usein peräisin keittiöstä: lanttuja, sipuleita, leipiä, makkaraa. Sommittelu on rauhallisen tasapainoinen, valon käyttö juhlallista. Kohde – rupsahtanut lanttu, poltettu tulitikku – muuttuu arkitodellisuutta suuremmaksi. 

Kaskipuro syntyi työläiskotiin ja vietti useita vuosia sotalapsena Ruotsissa. Siellä hän kiinnostui kuvataiteesta. Häntä ei kuitenkaan hyväksytty Taideteolliseen oppilaitokseen, joten hän alkoi opetella taidegrafiikan tekemistä päivätyön ohella omin päin ja professori Aukusti Tuhkan yksityisoppilaana. Ensimmäisen kerran hänen töitään oli esillä vuonna 1953. Alkuajan töiden aiheet olivat kaupunkinäkymiä ja työläiskuvia. Informalismi alkoi näkyä hänen töissään 1960-luvulla. Hän sai valtion taidekilpailun ensimmäisen palkinnon 1964. Sen jälkeen toimi grafiikan opettajana Taideteollisessa korkeakoulussa vuosina 1965–1974 ja taiteilijaprofessorina vuosina 1974–1979.

Kaskipuro palkittiin Pro Finlandia -mitalilla vuonna 1971. Hänet palkittiin myös ruotsalaisella Prinssi Eugenin mitalilla vuonna 1974. Helsingin Juhlaviikkojen Vuoden taiteilija hän oli vuonna 1979. Hän sai ansioituneelle vantaalaiselle taiteilijalle myönnettävän Vantaan kulttuuripalkinnon vuonna 1979 ja professorin arvonimen vuonna 1980. Opettajantyöstään Pentti Kaskipuro sai Suomen Kulttuurirahaston 30 000 markan tunnustuspalkinnon, perusteluna "olennaisen pelkistävä taide ja omintakeisuuteen rohkaiseva opettajantyö" vuonna 1983.

Monet nykyiset eturivin graafikot kuten Outi Heiskanen ovat Kaskipuron eli *Mestari K*:n entisiä oppilaita. Hänen töitään on maailman johtavissa grafiikkakokoelmissa ja museoissa, esimerkiksi Dresdenin Kupferstichkabinettissa, New Yorkin MoMassa ja Washingtonin Kongressin kirjastossa.

Kaskipuro kuoli syyskuussa 2010 usean keuhkokuumeen jälkeen Kaunialan Sairaalassa Espoossa. Kaskipurolle myönnettiin 2011 Hietaniemen hautausmaan Taiteilijainmäen viimeinen hauta.

Vantaan kaupungintalon siipirakennuksessa Tikkurilassa toimivan Galleria K:n K viittaa graafikko Kaskipuroon. Galleria on Vantaan taidemuseon ja Vantaan taiteilijaseuran ylläpitämä ja esittelee toisinaan Vantaan taidemuseon laajaa Pentti Kaskipuron töiden kokoelmaa.

Lähteet
-------

1. ↑  Taidegraafikko Pentti Kaskipuro on kuollut *Helsingin Sanomat*.  5.9.2010. Viitattu 5.9.2010.
2. ↑  *Kuka kukin on 2003*, s. 365. Otava 2002. ISBN 951-1-18086-X
3. ↑  Suomen Leijonan Pro Finlandia -mitalin saajat aakkosjärjestyksessä - Ritarikunnat *ritarikunnat.fi*.  9.10.2020. Viitattu 5.4.2021.
4. 1 2  Kolbe, Laura (päätoim.): *Suomen kulttuurihistoria: 5. Viisisataa pienoiselämäkertaa*, s. 132. Helsinki: Tammi, 2004. ISBN 951-31-1846-0.
5. ↑  Vantaan kulttuuripalkinto Vantaan kaupunki, vantaa.fi. Viitattu 2.7.2016.
6. ↑   *Mitä-Missä-Milloin: Kansalaisen vuosikirja 1984*, s. 52. Helsinki: Otava, 1983. ISBN 951-1-07461-X.
7. ↑  Kaskipurolle viimeinen hauta Hietaniemen taiteilijakukkulalta *Uutiset, Kulttuuri*.  11.2.2011. MTV3. Viitattu 12.2.2011.
8. ↑  Taiteilijainmäki V21A (PDF) Helsingin seurakuntayhtymä.  Arkistoitu 14.7.2021. Viitattu 18.7.2011.
9. ↑  Biografia | Pro Kaskipuro yhdistys *pro-kaskipuro.fi*. Viitattu 4.2.2022.

Kirjallisuutta
--------------

* Kruskopf, Erik: "Kaskipuro, Pentti (1930–2010)", *Suomen kansallisbiografia, osa 5*, s. 34–36. Helsinki: Suomalaisen Kirjallisuuden Seura, 2005. ISBN 951-746-446-0. / Teoksen verkkoversio.
* Peltola, Leena ym.: *Mestari K: Juhlakirja Pentti Kaskipuron täyttäessä 60 vuotta 10.10.1990*. Helsinki: Suomen taidegraafikot, 1990. ISBN 952-90-2251-4.

Aiheesta muualla
----------------

* Mallander, J. O.: Pentti Kaskipuron muistokirjoitus *Helsingin Sanomissa*. Viitattu 4.11.2019.
* Pentti Kaskipuro taiteilijamatrikkelissa
* Kaskipuro, Pentti hakuteoksessa *Uppslagsverket Finland* (2012). (ruotsiksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Suomi (KANTO)
* Yhdysvallat
* Puola

 |
|  |
| Taiteenala | 
* KulturNav
* National Gallery of Canada
* RKD Artists
* ULAN

 |
|  |
| Henkilöt | 
* Kansallisbiografia
* Uppslagsverket Finland
* Biografiasampo

 |
|  |
| Muut | 
* IdRef

 |

 |